Temp da grazia

Anita Simeon

Andri spetgava la fin dal mund. Il comet dueva tutgar la California, deplorablamain betg directamain Hollywood. Tuttina, i deva in’emissiun televisiva directa, natiralmain senza glieud, quella era davent. La bursa era crudada, nagin che lavurava pli. Il carstgaun sa mazzava, fascheva festa, meditava. Ils animals, gea bain, er quels sentivan per part quest sentiment curius, ma uschiglio – ina fin dal mund tut normala. Andri aveva preparà tut en cas ch’il satellit dueva desdir, Bruce Lee ed auters hits dals onns setanta furmavan ina vaira muntogna da DC’s. Avunda material per far passar ils davos dis. Forza electrica aveva el en furma da battaria. I bastava natiralmain er per la frestgera – quella era plaina. Ils dis precedents eran stads in nichel dirs. Rimnar tut quel plunder! Ussa pudeva el finalmain star cun ils mauns en crusch, PUNTS l’aveva regalà in mais dapli da spetga. Bel.